
Ministru kabineta rīkojums Nr. 411
Rīgā 2026. gada 10. jūlijā (prot. Nr. 36 49. §)
Par Ministru kabineta virzītu Latvijas Universitātes padomes locekļu apstiprināšanu
· 1. Ministru kabinets (adrese – Brīvības bulvāris 36, Rīga, LV-1520), izskatot Izglītības un zinātnes ministrijas ierosinājumu apstiprināt par Latvijas Universitātes padomes locekļiem Latvijas Universitātes padomes locekļu kandidātu atlases komisijas (turpmāk – atlases komisija) atbalstītos kandidātus, konstatē:
· 1.1. saskaņā ar Ministru kabineta 2021. gada 17. septembra rīkojuma Nr. 655 "Par valsts augstskolu tipiem" 1. punktu Latvijas Universitāte ir zinātnes universitāte;
· 1.2. saskaņā ar Augstskolu likuma 14.1 panta ceturto daļu no 2026. gada 1. jūlija zinātnes universitātes padomi veido septiņi locekļi, no kuriem trīs sabiedrības pārstāvjus saskaņā ar Ministru kabineta noteikto kārtību, iesaistot atlases procesā sabiedrību (tai skaitā augstskolu absolventu organizācijas, profilam atbilstošās nozares asociācijas un darba devējus, akadēmisko, pētniecības un radošo organizāciju pārstāvjus, personas ar starptautiski nozīmīgiem sasniegumiem zinātnē, mākslās vai uzņēmējdarbībā, nozaru ministriju un pašvaldību pārstāvjus), izraugās ministrija, kuras pārraudzībā ir augstskola, un izvirza Ministru kabinets;
· 1.3. lai nodrošinātu Latvijas Universitātes padomes locekļu amatu kandidātu atlases un novērtēšanas procesu, pamatojoties uz Ministru kabineta 2021. gada 14. septembra noteikumu Nr. 636 "Ministru kabineta virzītu valsts augstskolas padomes locekļu atlases, izvirzīšanas un atsaukšanas kārtība, kā arī valsts augstskolas padomes locekļu amata atlīdzības noteikšanas kārtība" (turpmāk – noteikumi Nr. 636) 7. un 8. punktu, ar izglītības un zinātnes ministra 2026. gada 8. aprīļa rīkojumu Nr. 1-2e/26/116 "Par atlases komisijas izveidošanu Latvijas Universitātes padomes locekļu kandidātu atbilstības izvērtēšanai" tika izveidota atlases komisija;
· 1.4. pamatojoties uz noteikumu Nr. 636 14. un 15. punktu, ar izglītības un zinātnes ministra 2026. gada 23. aprīļa rīkojumu Nr. 1-7e/26/14 tika apstiprināts Ministru kabineta izvirzāmo Latvijas Universitātes padomes locekļu amatu kandidātu atlases nolikums (turpmāk – kandidātu atlases nolikums);
· 1.5. atlases komisija sludinājumā noteiktajā termiņā saņēma 16 pieteikumus;
· 1.6. saskaņā ar kandidātu atlases nolikumu kandidātu atlase un novērtēšana notika trijās kārtās. Pirmajā kārtā tika izvērtēta kandidātu iesniegto dokumentu atbilstība Augstskolu likumā un noteikumos Nr. 636 padomes locekļiem noteiktajām prasībām un pieteikuma vēstulē sniegtās informācijas saturiskā atbilstība. Atlasei otrajā kārtā tika virzīti astoņi kandidāti. Otrā kārta notika intervijas veidā, kuras laikā padziļināti tika vērtēta kandidātu atbilstība darbam Latvijas Universitātes padomē, redzējums prezentācijas formā par augstākās izglītības un zinātnes attīstības tendencēm Latvijā un pasaulē, kā arī par Latvijas Universitātes darbības prioritātēm. Atlasei trešajā kārtā tika virzīti četri kandidāti, un šajā kārtā tika vērtētas kandidātu kompetences kandidātu atlases nolikumā noteiktajās profesionālās un vadības pieredzes jomās;
· 1.7. kandidātu atlasē, ievērojot Augstskolu likuma 14.1 panta devītajā daļā noteikto prasību, ka atlases procesā tiek ievēlētas personas, kurām ir profesionālās kompetences tādās jomās kā, piemēram, finanses, risku vadība, stratēģiskā attīstība, kultūra, māksla vai starptautiskā sadarbība, un kuras kopumā nodrošina augstskolas stratēģiskajai vadībai nepieciešamās kompetences, kā arī Augstskolu likuma 14.1 panta piektajā daļā noteikto prasību, ka zinātnes universitātes padomes veidošanas procesā padomes locekļu kandidātu virzītāji, savstarpēji konsultējoties, nodrošina to, ka padomes locekļu vairākumam ir zinātnes doktora grāds, augstāko vērtējumu saņēma Sanda Liepiņa, Dace Kārkle un Mārtiņš Brencis. Nevienam no kandidātiem nav zinātnes doktora grāda, taču, ņemot vērā, ka senāta un Valsts prezidenta virzītajiem padomes locekļiem ir zinātnes doktora grāds, tiek nodrošināts, ka augstskolas padomē kopumā vairākumam padomes locekļu ir zinātnes doktora grāds. Ievērojot minēto, atlases komisija 2026. gada 17. jūnijā pieņēma lēmumu, ka minētie kandidāti atbalstāmi Latvijas Universitātes padomes locekļu amatiem, jo saskaņā ar noteikumu Nr. 636 18. punktu pārstāv profesionālās un vadības pieredzes jomas, kas nepieciešamas augstskolas stratēģiskajai vadībai.
· 2. Ievērojot minētos apsvērumus un pamatojoties uz Augstskolu likuma 14.1 panta ceturtās daļas 3. punktu, noteikumu Nr. 636 43. punktu un Izglītības un zinātnes ministrijas ierosinājumu, Ministru kabinets nolemj apstiprināt Latvijas Universitātes padomes locekļu amatos Sandu Liepiņu, Daci Kārkli un Mārtiņu Brenci.
· 3. Šo rīkojumu saskaņā ar Administratīvā procesa likuma 76. panta otro daļu, 188. panta otro daļu un 189. panta pirmo daļu var pārsūdzēt Administratīvajā rajona tiesā mēneša laikā no šā rīkojuma spēkā stāšanās dienas. Rīkojuma pārsūdzēšana neaptur minētā lēmuma darbību.

